
De ce plătim cel mai mare preţ la energie? România are în sistem minus 
2.400 MW 

Politică dezastruoasă în domeniul energiei 


Transelectrica s-a bazat, pentru adecvanţa sistemului energetic naţional, pe un 
plus de capacităţi nou instalate de peste 1.500 MW, în perioada 2020-2024. 
Șocul cel mare a fost că în acești ani capacităţile de producţie s-au redus cu 
aproape 2.500 MW. Această puternică dezechilibrare, care se manifesta în 
special în vârfuri de consum, a fost acoperită de importuri, fapt care a dus la 
cele mai mari preţuri ale energiei electrice. 


Dacă la 
1 ianuarie 2020 puterea instalată în SEN totaliza 20.696 MW, la jumătatea lunii februarie 
2024, puterea instalată a scăzut la 18.285,38 MW. Pentru adecvanţa sistemului, 
Transelectrica se baza pe o creștere a capacităţilor nou instalate, în perioada 2020-2024, 
cu 1.523 MW. Astfel, la hidrocarburi se aștepta o creștere cu 545 MW, la hidroenergie, cu 
378 MW, la eolian, cu 400 MW, la fotovoltaice, cu 100 MW și la biomasă, o creștere cu 100 
MW. 


În realitate, însă, singura creștere de capacitate s-a raportat la fotovoltaice, cu un plus de 
213,3 MW în toţi acești ani. În rest, la termocentralele pe cărbune au dispărut din sistem 
2.024,8 MW, la centralele pe hidrocarburi (gaze) s-a înregistrat o scădere cu 554,57 MW, 
la hidroenergie cu 66 MW mai puţin, la eolian, un minus de 2,91 MW, iar la biomasă, un 
minus de 30,73 MW. Per total, au ieșit din sistem 2.447,71 MW, în loc să intre 1.523 MW. 


Consecințele scăderii capacităţilor de producţie s-au văzut clar. România are unul dintre 
cele mai mari prețuri la energia electrică din UE, în contradicție cu cea mai scăzută putere 
de cumpărare din statele membre. 


Cu un an înainte de anularea plafonării prețurilor la energie, Guvernul nu a reușit să 
rezolve problema capacităților de producţie, limitându-se doar la a lansa scheme de 
finanţare pentru fotovoltaice și eoliene. Marele blocaj s-a produs la racordarea în sistem, 
pentru că sunt necesare lucrări de modernizare și extindere a reţelelor, ceea ce înseamnă 
bani foarte mulţi și timp de execuţie extrem de îndelungat. 


Socoteala de acasă, diferită de cea din târg 


Potrivit Planului de Dezvoltare a RET perioada 2020 - 2029 al Transelectrica, pentru 
perioada 2025-2029 erau prevăzute proiecte de reabilitare și grupuri noi, care însumau o 
putere netă disponibilă de circa 545 MW, exclusiv proiectele bazate pe regenerabile. 


Proiectele de grupuri noi includeau grupuri noi pe gaze naturale: turbine cu gaze sau ciclu 
combinat, de condensaţie (Compania Romgaz derulează un proiect de investiţii într-o 
centrală pe gaze naturale cu ciclu combinat la Iernut, cu capacitatea instalată de 430 MW) 
sau cogenerare (Oradea, Govora, Palas), finalizarea unor centrale hidroelectrice aflate în 


diferite stadii de execuție, alte grupuri noi intermitente: eoliene, solare (fotovoltaice), 
precum și alte grupuri noi RES pe biomasă. În scenariul de referință, la nivelul anului 
2029 este pus în funcțiune grupul 3 nuclear la Cernavodă și o capacitate de stocare de 
1000 MW (centrala hidroelectrică, cu acumulare prin pompaj Tarniţa), capacitatea totală 
din surse regenerabile (exclusiv hidro), ajungând la 7.100 MW, susținea Transelectrica. În 
scenariul real, niciunul dintre aceste proiecte nu va fi finalizat până în 2029 și nici măcar 
în 2031. 


Presiune pe sistem 


În acest context, Ministerul Energiei a elaborat un proiect de ordonanţă de urgență prin 
care obligă producătorii să susțină integral consumul de energie al Republicii Moldova. 


Astfel, potrivit actului normativ, în cazurile în care Republica Moldova nu poate să-și 
asigure consumul național de energie electrică prin producţie proprie, producătorii de 
energie electrică au obligaţia să încheie contracte bilaterale, în limita cantităților 
disponibile, altele decât cele vândute conform mecanismului de achiziţie. Preţul impus de 
statul român va fi tot 450 lei MWh, la care se adaugă costul certificatelor de CO2, după 
caz. "Energia electrică vândută în aceste condiții acoperă exclusiv necesarul de consum al 
consumatorilor finali din Republica Moldova”, susține Ministerul Energiei. 

